Sagen om pfos-forurening fra giftig brandskum viser, at der må et forbud til for at forhindre farlige fluorstoffer ender i drikkevandet. Sådan lyder det fra de danske vandværkers brancheorganisation. - Det er en udmelding jeg hilser velkommen. For vi ved jo, at stofferne er skadelige for folkesundheden, siger Lasse Frimand (S), medlem af Aalborg byråd. Stofferne, der mistænkes for at være hormonforstyrrende og kræftfremkaldene, er blevet brugt siden 1950'erne i en lang række produkter, herunder brandskum. Ingen mulighed for at rense Imens Aalborg Forsyning hver dag leverer vand til cirka 60 procent af byens borgere, holder civilingeniør Pernille Stampe Jakobsen og kollegerne særligt øje med indholdet af de menneskeskabte flourstoffer i drikkevandet. - Vi har længe overvåget for stofferne i Aalborg og ikke fundet noget. Heller ikke efter de nye grænseværdier fra juni, fortæller Pernille Stampe Jakobsen, og fortsætter: - Men pfos og flourstofferne er jo nogle af de stoffer, som vi helt lavpraktisk ikke har nogen mulighed for at rense for. I Nordjylland er der udpeget 24 steder, hvor pfos-forurening "med sikkerhed udgør en sundhedsrisiko, eller hvor det ikke kan udelukkes". I Aalborg Kommune drejer det sig om otte lokationer. - Da vi hørte om det, blev vi bekymrede ligesom mange af vores forbrugere, for vi har store brandøvelsespladser. Derfor har vi afdækket og undersøgt om noget kunne skade drikkevandet, men vi har ikke fundet noget, siger gruppeformand Lasse Frimand (S) der også sidder i bestyrelsen hos Aalborg Forsyning og Danva. Ifølge direktøren for Danva, giver fundene anledning til bekymring. - Sammenholdes truslen fra de mange kilder til forurening med de brancher, der har anvendt stofferne, så står det klart, at der er en pulje af pfas-stoffer i omløb, som vi skal håndtere nu. - Det skal ske, inden de påvirker forsyningen af rent drikkevand eller spredes til omgivelserne ad forskellige veje herunder via spildevand og spildevandsslam. Det kræver en samlet indsats, siger Carl-Emil Larsen. Miljøminister Lea Wermelin (S) ønsker over for TV2 Nord ikke at forholde sig til det konkrete forslag fra Danske Vandværkers Brancheorganisation men siger, at mulig PFOS-forurening af grundvandet skal undersøges nøje. - Lige nu er jeg bekymret over det billede, der tegner sig, men vi kender ikke det samlede omfang endnu. Derfor skal alle relevante myndigheder som kommuner, regioner, og miljø- sundheds- og fødevaremyndigheder følge op, så sundhedsrisikoen følges helt til dørs. Det bliver der knoklet på, for alle steder skal man helt til bunds hurtigst muligt, lyder det fra miljøministeren. Aalborg særligt udsat Overvågningen af drikkevandet fortsætter, for der kan gå mange år, før stofferne siver ned og kan måles, fortæller Pernille Stampe Jakobsen fra Aalborg Forsyning. - Det er også derfor vi skal kombinere overvågning, analyse og kvalitetskontrol og forbyde stoffer, hvor det er nødvendigt. Og netop Aalborg er særligt sårbar, når det kommer til drikkevand på grund af meget kalk i jorden. - Andre steder i landet har vi tykke lerlag, der kan lave beskyttelse, og det har vi ikke i Aalborg. Derfor er det ekstra nødvendigt, vi passer på i Aalborg, så vi er glade for udmeldingen. Du kan se dokumentaren Skumskandalen eller læse historien .

Opsummering:
Er forbud mod giftige flourstoffer møder opbakning flere steder i Aalborg.